นักเรียนจากทุกภูมิภาคของประเทศ 11,854 คน สอบเข้าศึกษาต่อ ม.4 โรงเรียนอุดมศึกษา รับเพียง 1,520 คน
นายอัมพร พินะสา เลขาธิการคณะกรรมการการศึกษาขั้นพื้นฐาน กระทรวงศึกษาธิการ  (กพฐ.) กล่าวภายหลังการลงพื้นที่ตรวจเยี่ยมสนามสอบคัดเลือกนักเรียนเข้าศึกษา ชั้นมัธยมศึกษาปีที่ 4 โรงเรียนเตรียมอุดมศึกษา ณ สนามสอบ Entrance 3 Impact เมืองทองธานี  ว่า ภาพรวมการสอบเข้า ม.4 ของโรงเรียนเตรียมอุดมศึกษา ดำเนินการด้วยความเรียบร้อย ซึ่งโรงเรียนได้ปฎิบัติตามมาตรการของกระทรวงสาธารณสุขอย่างเคร่งครัด รวมถึงได้มีการวางแผนการรับสมัครนักเรียนเป็นอย่างดี เช่น ประชาสัมพันธ์ให้ผู้ปกครองและนักเรียนได้รับทราบถึงรูปแบบการสมัครและการเตรียมสนามสอบสำรอง และสำรวจข้อมูลการฉีดวัคซีนของนักเรียน เป็นต้น โดยการสอบเข้า ม.4 โรงเรียนเตรียมอุดมศึกษา พบนักเรียนติดเชื้อโควิด-19  จำนวน  52 ราย ซึ่งโรงเรียนได้เตรียมแผนรับมือโดยการจัดสนามสอบเฉพาะให้ที่โรงเรียนเตรียมอุดมศึกษา เขตปทุมวัน มีเจ้าหน้าและแพทย์เฉพาะทางดูแลเป็นพิเศษ นอกจากนี้ ยังมีการรับมือกับสถานการณ์การแพร่ระบาดโควิด-19 กรณีนักเรียนมีอุณหภูมิร่างกายสูงกว่า 37.5 องศาเซลเซียส และมีผลตรวจ ATK เป็นลบ ซึ่งพบ 1 ราย จึงได้จัดเตรียมห้องสอบพิเศษคัดแยกเฉพาะสำหรับผู้เข้าสอบและขอให้นักเรียนแจ้งผลตรวจ ATK ส่งโรงเรียนอีกครั้ง หลังจากการสอบเสร็จภายใน 3 วันขณะที่ โรงเรียนเตรียมอุดมศึกษา ได้จัดการสอบคัดเลือกนักเรียนเข้าศึกษาต่อระดับชั้นมัธยมศึกษาปีที่ 4 ปีการศึกษา2565 ซึ่งในปีนี้มีผู้เข้าสอบ 11,854 คน จากทุกภูมิภาคของประเทศ จำนวนนักเรียนที่รับ 1,520 คน สพฐ. มีกำหนดการประกาศผลสอบคัดเลือกและรายงานตัวนักเรียนเข้าศึกษา ชั้นมัธยมศึกษาปีที่ 4 โรงเรียนเตรียมอุดมศึกษา ในวันที่ 31 มีนาคม 2565 ทางเว็บไซต์ www.triamudom.ac.th เพื่อให้นักเรียนและต้นสังกัดได้นำผลการทดสอบคัดเลือก ไปวางแผน การจัดการศึกษา ปรับปรุงและพัฒนาคุณภาพการเรียนการสอนให้ดียิ่งขึ้น